## Presuda Visokog upravnog suda Republike Hrvatske broj Usoz-141/2012-8 od 30. svibnja 2014.

### NN 74/2014 (18.6.2014.), Presuda Visokog upravnog suda Republike Hrvatske broj Usoz-141/2012-8 od 30. svibnja 2014.

VISOKI UPRAVNI SUD REPUBLIKE HRVATSKE

1403

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović predsjednice vijeća, Marine Kosović Marković, Ane Berlengi Fellner, mr. sc. Inge Vezmar Barlek i Sanje Otočan članica vijeća, uz sudjelovanje višeg sudskog savjetnika Juraja Dujama zapisničara, povodom zahtjeva Udruge vlasnika apartmana i poslovnih prostora u turističko-stambenom naselju Gajac, koju zastupa predsjednica Štefanija Braun Kleončić iz Zagreba, G.Tadina 16, radi ocjene zakonitosti općeg akta, na sjednici održanoj 30. svibnja 2014.

presudio je

Zahtjev se usvaja.

Ukida se Odluka o donošenju Urbanističkog plana uređenja naselja Gajac (Županijski glasnik Ličko-senjske županije, broj 8/10.).

Obrazloženje

Podnositelj prijedloga je na temelju odredbe članka 38. stavak 1. Ustavnog zakona o Ustavnom sudu Republike Hrvatske (»Narodne novine«, broj 49/02. – pročišćeni tekst) Ustavnom sudu Republike Hrvatske podnio prijedlog za ocjenu suglasnosti s Ustavom i zakonom Odluke o donošenju Urbanističkog plana uređenja naselja Gajac. Rješenjem Ustavnog suda broj: U-II-1983/2011 5. ožujka 2012. navedeni predmet je ustupljen na nadležno rješavanje ovome Sudu.

Podnositelj smatra da je Grad Novalja protivno izraženom protivljenju vlasnika pristupio izmjeni Prostornog plana uređenja Grada Novalje i tim izmjenama stavio izvan snage Provedbeni urbanistički plan turističkog naselja Gajac te odredio donošenje Detaljnog urbanističkog plana uređenja naselja Gajac za cijelu površinu zone A turističko-stambenog naselja Gajac koja administrativno pripada Novalji, kao da se radi o neizgrađenom građevinskom zemljištu kojeg tek treba urbanistički privesti namjeni, a ne o već 20 godina postojećem turističkom naselju s privatnim vlasnicima s površinama izgrađenim i privedenim namjeni, dakle izgrađenom građevinskom području te da je kao zona A turističko-stambenog naselja Gajac samostalno naselje, a ne dio jedinstvenog turističkog naselja građenog na temelju jednog Provedbenog urbanističkog plana turističkog naselja Gajac. Ističe da je posebnim prijedlogom zatražena ocjena donošenja Izmjena i dopuna Prostornog plana uređenja Grada Novalje. Obrazlaže iz kojih razloga smatra da nije proveden postupak donošenja Urbanističkog plana uređenja naselja Gajac sukladno Zakonu o prostornom uređenju i gradnji. Posebno navodi da je na sve primjedbe vlasnika koji su pisano izrazili svoje protivljenje, Upravni odjel za poslove samouprave Grada Novalje dao odgovor da se niti jedan od navoda ne odnosi na tematiku koja se obrađuje urbanističkim planom uređenja naselja Gajac. Navodi da uopće nema obrazloženja o razlozima neprihvaćanja primjedbi i prijedloga, pa se takav dopis ne može smatrati pisanom obaviješću u smislu članka 96. Zakona o prostornom uređenju i gradnji. Predlaže da se cijela Odluka o donošenju Urbanističkog plana uređenja Gajac stavi izvan snage.

Odgovarajućom primjenom odredbe članka 32. Zakona o upravnim sporovima (»Narodne novine«, broj 20/10. i 143/12.) zahtjev je dostavljen na očitovanje donositelju Gradskom vijeću Grada Novalje.

Gradsko vijeće Grada Novalje nije odgovorilo na podneseni zahtjev, već je na navedeni zahtjev odgovorio gradonačelnik Grada Novalje. Iz navedenog očitovanja gradonačelnika proizlazi da je Odluka o donošenju Urbanističkog plana uređenja naselja Gajac donesena na sjednici Gradskog vijeća održanoj 29. travnja i objavljena je u Županijskom glasniku Ličko-senjske županije te je na snazi i u primjeni. Ističe da Provedbeni urbanistički plan turističkog naselja Gajac nije stavio van snage Grad Novalja kroz Izmjene i dopune Prostornog plana uređenja Grada Novalje, već je isti prema Zakonu o prostornom uređenju i gradnji prestao važiti 1. travnja 2008. godine. Navodi da prema Zakonu o prostornom uređenju i gradnji (»Narodne novine«, broj 76/07.) prostorni planovi unutar zaštićenog obalnog pojasa i planovi čiji se dijelovi nalaze unutar tog područja dužni su ishoditi suglasnost Ministarstva najkasnije 31. ožujka 2008. godine. Prostorni planovi unutar zaštićenog obalnog pojasa i planovi čiji se dijelovi nalaze unutar tog područja koji nisu ishodili suglasnost Ministarstva prestali su važiti 1. travnja 2008. Navodi da su u Prostornom planu uređenja Grada Novalje koji je donesen 24. listopada 2007. u članku 118. stavku 2. određena građevinska područja, u točci 17. Urbanistički plan uređenja GP Gajac veličine 24,34 ha.

U članku 118. Plana nabrojani su dokumenti prostornog uređenja koji su izrađeni te se predviđa njihova daljnja primjena te je u stavku 3. točki c) navedeno da se Provedbeni urbanistički plan TSN Gajac s Izmjenama i dopunama (Službene novine Zajednice općine Rijeka, broj 32/89. i Županijski glasnik Ličko-senjske županije, broj 23/03.) i dalje primjenjuje, uz obvezno usklađenje sa Zakonom o prostornom uređenju i građenju.

Navodi da je izrada Izmjena i dopuna Prostornog plana uređenja Grada Novalje započela 2007. godine zbog određivanja gospodarskih zona izdvojene namjene i plan je donesen 2010. i objavljen u Županijskom glasniku Ličko-senjske županije, broj 5/10. Ujedno napominje da je na konačni prijedlog Urbanističkog plana uređenja naselja Gajac Ministarstvo zaštite okoliša i prostornog uređenja i graditeljstva izdalo 12. ožujka 2010. godine suglasnost što je dokaz da je zadovoljena sva zakonom propisana procedura.

Zahtjev je osnovan.

Gradsko vijeće Grada Novalje na sjednici održanoj dana 29. travnja 2010. donijelo je Odluku o donošenju Urbanističkog plana uređenja naselja Gajac koja je objavljena u Županijskom glasniku Ličko-senjske županije, broj 8/10. od 10. svibnja 2010. godine. Navedena Odluka donesena je temeljem članka 100. Zakona o prostornom uređenju i gradnji (»Narodne novine«, broj 76/07. i 38/09.).

Navedeni Zakon o prostornom uređenju i gradnji prestao je važiti 31. prosinca 2013. budući da je 1. siječnja 2014. na snagu stupio Zakon o prostornom uređenju (»Narodne novine«, broj 153/13.). Odredbom članka 198. stavak 2. navedenog Zakona propisano je da dokumenti prostornog uređenja koji su doneseni na temelju propisa koji su važili do stupanja na snagu ovog Zakona ostaju na snazi do donošenja dokumenata prostornog uređenja prema ovom Zakonu. Dakle, navedena Odluka o donošenju Urbanističkog plana uređenja naselja Gajac je na snazi, kako to proizlazi i iz očitovanja gradonačelnika Grada Novalje.

Člankom 56. stavkom 1. i 3. Zakona o prostornom uređenju i gradnji na temelju kojeg je donesen osporeni opći akt propisano je da su s obzirom na namjenu dokumenti prostornog uređenja strateški i provedbeni. Strateški dokumenti prostornog uređenja, između ostalog, je prostorni plan uređenja grada, a provedbeni dokumenti prostornog uređenja je, između ostalog, urbanistički plan uređenja.

Osporeni opći akt je provedbeni dokument prostornog uređenja. Navedeni provedbeni dokument prostornog uređenja donesen je u provedbi Prostornog plana uređenja Grada Novalje (Županijski glasnik, broj 21/07.).

Člankom 118. stavkom 1. Prostornog plana uređenja Grada Novalje propisano je da će se na temelju Prostornog plana uređenja Grada Novalje radi njegove daljnje provedbe izraditi dokumenti prostornog uređenja užeg obuhvata – detaljnije razine.

Odredbom članka 118. stavka 3. Prostornog plana uređenja Grada Novalje propisano je da su na području Grada Novalje izrađeni sljedeći dokumenti prostornog uređenja te se predviđa njihova daljnja primjena:

a) Detaljni plan uređenja poduzetničke zone Čiponjac, (Županijski glasnik Ličko-senjske županije, broj 13/04.),

b) Detaljni plan uređenja dijela centralne zone (lokalitet Dubić), (Županijski glasnik Ličko-senjske županije, broj 23/03.)

c) Provedbeni urbanistički plan TSN Gajac s Izmjenama i dopunama (Službene novine Zajednice općine Rijeka, broj 32/89. i Županijski glasnik Ličko-senjske županije, broj 23/03. uz obvezno usklađenje sa Zakonom o prostornom uređenju i građenju.

Stavkom 4. navedenog članka 118. Prostornog plana uređenja Grada Novalje propisano je da važeći prostorno-planski dokumenti pod točkom a) i b) iz stavka 3. ovog članka ostaju na snazi, dok se planski dokument iz točke c) treba kroz Izmjene i dopune uskladiti s ovim planom.

Dakle, iz navedenog je razvidno da je temeljem Prostornog plana uređenja Grada Novalje trebalo Provedbeni urbanistički plan turističkog naselja Gajac s Izmjenama i dopunama uskladiti sa Zakonom o prostornom uređenju i građenju te sa Prostornim planom uređenja Grada Novalje.

Iz navedenog je razvidno da nije trebalo donositi novu Odluku o donošenju Ubanističkog plana uređenja naselja Gajac kako je to u konkretnom slučaju učinjeno, već je trebalo važeći Provedbeni urbanistički plan turističkog naselja Gajac sa Izmjenama i dopunama uskladiti sa Zakonom o prostornom uređenju i građenju s Prostornim planom uređenja Grada Novalje (Županijski glasnik Ličko-senjske županije, broj 21/07.).

Odredbom članka 60. stavka 1. Zakona o prostornom uređenju i gradnji propisano je da dokumenti prostornog uređenja užeg područja moraju biti usklađeni s dokumentom prostornog uređenja šireg područja. U konkretnom slučaju navedeni dokument prostornog uređenja užeg područja nije u skladu sa dokumentom šireg područja budući da je mjesto usklađenja Provedbenog urbanističkog plana turističkog naselja Gajac donesen u cijelosti novi izmijenjeni Urbanistički plan uređenja naselja Gajac što je suprotno Zakonu budući da dokument prostornog uređenja užeg područja mora biti usklađen s dokumentom prostornog uređenja šireg područja.

Pozivanje gradonačelnika na Izmjenu i dopunu Prostornog plana uređenja Grada Novalje koji je donesen 29. ožujka 2010. i objavljen u Službenom glasniku Ličko-senjske županije, broj 5/2010. od 2. travnja 2010. nije od utjecaja na zakonitost osporenog rješenja budući da je navedena Odluka o donošenju Izmjena i dopuna Prostornog plana uređenja Grada Novalje ukinuta presudom ovoga Suda, broj: Usoz-140/2012 od 30. svibnja 2014.

S obzirom na navedeno temeljem odredbe članka 86. stavak 3. Zakona o upravnim sporovima Sud je ukinuo osporeni opći akt a sukladno odredbi članka 86. stavka 4. istog Zakona ukinuti opći akt prestaje važiti danom objave ove presude u Narodnim novinama.

Broj: Usoz-141/2012-8

Zagreb, 30. svibnja 2014.

Predsjednica vijeća

Ljiljana Karlovčan-Đurović, v. r.

Presuda, NN 74/2014-1403